Title: ประกาศคณะกรรมการควบคุมการขนส่งทางบกกลาง เรื่อง กำหนดหลักเกณฑ์เพื่อเป็นมาตรการควบคุมเกี่ยวกับสีรถที่ใช้ในการประกอบการขนส่งไม่ประจำทางด้วยรถที่ใช้ในการขนส่งผู้โดยสาร

ประกาศคณะกรรมการควบคุมการขนส่งทางบกกลาง

ประกาศคณะกรรมการควบคุมการขนส่งทางบกกลาง
เรื่อง
กำหนดหลักเกณฑ์เพื่อเป็นมาตรการควบคุมเกี่ยวกับสีรถที่ใช้ใน
การประกอบการขนส่งไม่ประจำทางด้วยรถที่ใช้ในการขนส่งผู้โดยสาร

โดยที่กฎกระทรวง ฉบับที่ ๓๐ (พ.ศ. ๒๕๓๑)
ออกตามความในพระราชบัญญัติการขนส่งทางบก พ.ศ. ๒๕๒๒ ได้กำหนดว่า
ในการออกใบอนุญาตประกอบการขนส่งไม่ประจำทาง
ให้นายทะเบียนโดยอนุมัติของคณะกรรมการกำหนดเงื่อนไขเกี่ยวกับสีรถไว้ในใบอนุญาตด้วย

คณะกรรมการควบคุมการขนส่งทางบกกลางจึงเห็นสมควรกำหนดหลักเกณฑ์เพื่อเป็นมาตรการควบคุมเกี่ยวกับสีรถที่ใช้ในการประกอบการขนส่งไม่ประจำทางด้วยรถที่ใช้ในการขนส่งผู้โดยสาร
ขึ้น

ฉะนั้น อาศัยอำนาจตามความในมาตรา ๑๙ (๑๒)
แห่งพระราชบัญญัติการขนส่งทางบก พ.ศ. ๒๕๒๒
ประกอบกับมติคณะกรรมการควบคุมการขนส่งทางบกกลาง ในการประชุมครั้งที่ ๖/๒๕๓๒ เมื่อวันที่
๒๑ กุมภาพันธ์ ๒๕๓๒ จึงให้กำหนดหลักเกณฑ์เพื่อเป็นมาตรการควบคุมเกี่ยวกับสีรถที่ใช้ในการประกอบการขนส่งไม่ประจำทางด้วยรถที่ใช้ในการขนส่งผู้โดยสาร
ดังนี้

๑.  ให้ผู้ได้รับใบอนุญาตประกอบการขนส่งไม่ประจำทางด้วยรถที่ใช้ในการขนส่งผู้โดยสารใช้สีรถทุกคันเหมือนกัน
เว้นแต่ผู้ได้รับใบอนุญาตประกอบการขนส่งไม่ประจำทางด้วยรถที่ใช้ในการขนส่งผู้โดยสารในลักษณะ
๓ เพื่อการจ้างเหมา อาจใช้สีรถแต่ละคันต่างสีกันได้ตามที่จำเป็น
เพื่อประโยชน์ในการประกอบการขนส่งของตน ทั้งนี้
ต้องได้รับความเห็นชอบจากกรมการขนส่งทางบกก่อน

๒.  สีรถโดยสารไม่ประจำทางต้องมีลักษณะเรียบร้อย
ไม่ใช้สีหลายสีมากเกินความจำเป็นซึ่งไม่อาจแสดงลักษณะของสีรถโดยชัดเจนได้
และต้องไม่ใช้สีส้มคาดขาวหรือสีฟ้าคาดขาว
ในลักษณะเช่นเดียวกันหรือคล้ายกับสีรถโดยสารที่ใช้ในการประกอบการขนส่งประจำทางของ
บริษัท ขนส่ง จำกัด

๓.  ผู้ได้รับใบอนุญาตประกอบการขนส่งไม่ประจำทางด้วยรถที่ใช้ในการขนส่งผู้โดยสารรายใดที่มิได้ใช้สีรถให้เป็นไปโดยถูกต้องตามหลักเกณฑ์ในข้อ
๑ และ ๒ ให้ทำการแก้ไขให้เป็นไปตามประกาศนี้ให้ถูกต้องเรียบร้อยภายในกำหนด ๒ ปี
นับแต่วันที่ประกาศนี้ใช้บังคับ

ทั้งนี้ ตั้งแต่บัดนี้เป็นต้นไป[๑]

ประกาศ
ณ วันที่ ๑๓ มีนาคม พ.ศ. ๒๕๓๒
ศรีภูมิ
ศุขเนตร
ปลัดกระทรวงคมนาคม
ประธานกรรมการควบคุมการขนส่งทางบกกลาง

วัชศักดิ์/ผู้จัดทำ
๓๐
ตุลาคม ๒๕๔๙

[๑] ราชกิจจานุเบกษา
เล่ม ๑๒๓/ตอนที่ ๑๐๙ ง/หน้า ๑๔๓/๑๗ ตุลาคม ๒๕๔๙